শিল্পী তার কল্পনা আর অন্তর্দৃষ্টি দিয়ে ঠিকই দেখেন এবং দেখেন বলেই নারী ও পুরুষ শরীরের বিভিন্ন অঙ্গপ্রত্যঙ্গের ভাঁজে ভাঁজে লুকিয়ে থাকা সৌন্দর্য পরম নিষ্ঠায় রঙ-তুলি কিংবা হাতুড়ি-বাটালির সাহায্যে ফুটিয়ে তোলেন অপরূপ শিল্পসুষমা। ভারতের মহারাষ্ট্রের বিখ্যাত অজন্তা, ইলোরা গুহা, উড়িষ্যার কোনারকের সূর্যমন্দির এবং মধ্যপ্রদেশের খাজুরাহো মন্দিরের দেওয়ালে হাজার বছরের পুরনো রঙিন চিত্র এবং কঠিন পাথরের বুক চিরে তুলে আনা প্রেমনিবেদনমূলক নারী-পুরুষের মিলিত বিভিন্ন ভঙ্গিমায় মিথুন চিত্রগুলি আজ বিশ্বনন্দিত শিল্পকর্ম। শুধু তাই নয় UNESCO কর্তৃক World Heritage হিসেবেও স্বীকৃতি প্রাপ্ত। আমরা জানি প্রজননের মধ্য দিয়েই জীবজগতের উৎপত্তি, যার মূলই হলো নারী-পুরুষের যৌন সঙ্গম। তাই একজন শিল্পী বা শিল্পপ্রেমিক দর্শকের কাছে এগুলি মোটেই অশ্লীলতা নয় বরঞ্চ অনাবৃত অসংস্কৃত সৌন্দর্য। তাই প্রতি বছর ভারতের এই অসাধারণ দৃষ্টিনন্দন শিল্পকলার আকর্ষণে সারা পৃথিবী থেকে ছুটে আসেন হাজার হাজার শিল্পরসিক পর্যটক।